Pernille Blach Hansen (S), 2003-01-22:
Da Socialdemokratiets ordfører desværre ikke kan være til stede i salen, skal jeg på hans vegne fremføre følgende: I mange danske havnebyer har vi i de sidste 10 år oplevet en udvikling, hvor mange virksomheder i de ældre erhvervs- og havneområder lukker eller flytter til nye områder og efterlader såkaldte spøgelseskvarterer.
Det er områder, der i udgangspunktet ellers ligger på meget velbeliggende arealer i byerne med store muligheder for at skabe nye bykvarterer med rekreative områder i tæt sammenhæng med bycentre og byernes ældre boligområder.
Derfor vil der også være en god miljømæssig gevinst ved at ændre disse områders status.
Vi synes, det er vigtigt, at der kommer fokus på dette uudnyttede potentiale i mulighederne for at skabe en positiv by- og boligudvikling i flere af de danske havnebyer, ikke mindst set i lyset af Erhvervs- og Bypolitisk Udvalgs enstemmige anbefalinger om at give kommunerne mulighed for at udpege ældre erhvervs- og havneområder som byomdannelsesområder.
Det vil sige, at kommunerne inden for disse områder får en række særlige værktøjer til at sætte skub i udviklingen.
Det gælder ikke mindst mulighederne for rækkefølgebestemmelser i kommuneplanerne.
Erhvervs- og Bypolitisk Udvalg blev nedsat under den tidligere regering med en bred sammensætning fra ministerier og kommunale repræsentanter.
Udvalget peger i sin konklusion på vigtigheden af at styrke udviklingen af bæredygtige byer i forhold til lokalisering og arealanvendelse.
Derfor er vi i udgangspunktet positive over for dette forslag, der skal skabe bedre muligheder for at skabe nyt liv i mange byer. Set i det lys er det vigtigt at se på de fastlagte kriterier for, at et ældre erhvervs- og havneområde kan opnå status som byomdannelsesområde.
Og her mener vi, at kriterierne bør gøres mere præcise og strammes op, så vi ikke risikerer fejlfortolkninger ude i kommunerne.
Vi vil ikke risikere at sætte en ellers positiv udviklingsproces over styr.
Derfor opfordrer vi ministeren til at gå ind i en positiv dialog om dette.
Derfor er det nødvendigt med en sikring af en miljømæssig evaluering af de nye boligområder til brug for fremtidige projekter.
Vi ønsker også, at det sikres, at forslagets bemærkninger om, at byomdannelsesprocessen vil styrke såvel gang- som cykeltransport og den kollektive trafik, bliver ført ud i livet. Vi ser gerne, at vi får indført en revisionsbestemmelse i loven, således at vi fra Folketingets side har en mulighed for at evaluere loven og dens virkemidler efter et par år.
Efter lovforslaget er beboerne i de nye boligområder sikret, at støjgrænsen eller støjoverskridelser over grænseværdien maksimalt bliver på 5 dB. Men det er vigtigt for os, at forslagets accept af en mindre, midlertidig overskridelse af Miljøstyrelsens vejledende støjgrænse for nyopførte boliger netop bliver mindre og midlertidig, dvs. i hvert fald inden for de foreslåede 8 år og uden mulighed for at forlænge tidsperioden.
Det vil vi gerne se nærmere på under udvalgsarbejdet.
Vi vil også gerne bede ministeren om at svare på, hvorfor lovforslaget alene indeholder regler om at begrænse støj som miljøbelastning.
Hvad med de andre typer miljøbelastning som f.eks. lugtgener, støvgener, vibrationer og lavfrekvensstøj?
Hvordan kan det være, at lovforslaget ikke samtidig indeholder den slags gener?
Det er nogle af de ting, vi vil interessere os for undervejs i udvalgsbehandlingen.
Men ud over det vil Socialdemokratiet gerne tilkendegive, at vi er positive over for forslaget og vil gå konstruktivt ind i det kommende udvalgsarbejde.